Document ID: 32001R0703

Uredba Komisije (ES) št. 703/2001
z dne 6. aprila 2001
o določitvi aktivnih snovi v fitofarmacevtskih sredstvih, ki bodo ocenjeni v drugi fazi delovnega programa iz člena 8(2) Direktive Sveta 91/414/EGS, in o reviziji seznama imenovanih držav članic poročevalk za te snovi
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 2001/21/ES [2],
ob upoštevanju Uredbe Komisije (ES) št. 451/2000 z dne 28. februarja 2000 o podrobnih določbah za izvajanje druge in tretje faze delovnega programa iz člena 8(2) Direktive Sveta 91/414/EGS [3] ter zlasti člena 5(2) in (6) Uredbe,
ob upoštevanju naslednjega:
(1) Proizvajalci, ki želijo zagotoviti, da se v Prilogo I k Direktivi 91/414/EGS vključijo aktivne snovi, ki so že bile na trgu 26. julija 1993 in so bile navedene v Prilogi I k Uredbi (ES) št. 451/2000, so morali te prijaviti državi članici poročevalki najpozneje do 31. avgusta 2000.
(2) Države članice poročevalke so poročale Komisiji, ali so te prijave izpolnile merila za sprejemljivost iz dela 1 Priloge V k Uredbi (ES) št. 451/2000, kakor to zahteva člen 5(1) navedene uredbe.
(3) Komisija je skupaj s Stalnim odborom za zdravstveno varstvo rastlin ponovno pregledala prijave, da bi ugotovila, ali so jih države članice poročevalke prejele pred iztekom roka in ali izpolnjujejo merila za sprejemljivost.
(4) Zato je treba sprejeti odločitev o aktivnih snoveh, ki bodo ocenjene v okviru uredbe, in o osebah, ki so pooblaščene delovati kot prijavitelji teh aktivnih snovi.
(5) Imenovanje držav članic za poročevalke za drugo fazo delovnega programa, predvidenega v členu 8(2) Direktive 91/414/EGS, urejata člen 4(1) in Priloga I k Uredbi (ES) št. 451/2000. Glede na neuravnoteženost, ki se je pokazala ob pregledu zahtev za vključitev v Prilogo I, je treba prenesti vlogo poročevalke za nekatere aktivne snovi na drugo državo članico.
(6) Da bi zagotovili pravočasen zaključek revizij po členu 8(2) Direktive 91/414/EGS, je treba določiti rok za predložitev dosjejev in drugih tehničnih ali znanstvenih podatkov v skladu z Uredbo (ES) št. 451/2000 državi članici poročevalki.
(7) Imena in naslove proizvajalcev, ki so predložili prijavo, izpolnjujočo zgoraj navedene zahteve, je treba objaviti, da bi omogočili vzpostavitev stikov za predložitev skupnih dosjejev.
(8) Ukrepi, predvideni s to uredbo, so v skladu z mnenjem Stalnega odbora za zdravstveno varstvo rastlin -
SPREJELA NASLEDNJO UREDBO:
Člen 1
1. Seznam aktivnih snovi, ki bodo ocenjene v okviru Uredbe (ES) št. 451/2000, je naveden v stolpcu A Priloge I k tej uredbi.
2. Država članica, ki je imenovana za poročevalko za vsako od aktivnih snovi iz odstavka 1, je navedena v stolpcu B Priloge I k tej uredbi, skupaj s pripadajočo aktivno snovjo.
3. Proizvajalci, ki so pravočasno predložili prijave v skladu s členom 4(2) Uredbe (ES) št. 451/2000, so navedeni v stolpcu C Priloge I k tej uredbi v obliki tri- ali petmestne črkovne kode, skupaj s pripadajočo aktivno snovjo. Ime in naslov vsakega proizvajalca za vsako kodo je naveden v Prilogi II k tej uredbi.
Člen 2
Rok iz člena 5(4)(c) in (d) Uredbe (ES) št. 451/2000 za predložitev dosjejev in drugih ustreznih podatkov državi članici poročevalki je 30. april 2002.
Člen 3
Ta uredba začne veljati 1. maja 2001.
Ta uredba je v celoti zavezujoča in se neposredno uporablja v vseh državah članicah.
V Bruslju, 6. aprila 2001

Labels: 20
0
3
6
18